У тым жа 1917 годзе, восенню, у будынку жаночай гімназіі, былым жаночым манастыры, ў Быхаве трымалі за кратамі генералаў царскай арміі — Карнілава, Дзянікіна, Маркава і іншых, якіх арыштавалі яшчэ па загаду Часовага ўрада. Хаця кратамі гэта не назавеш — у межах будынка арыштаваныя карысталіся поўнай свабодай. Яны збіраліся разам, размаўлялі, сустракаліся з жонкамі і нявестамі, якія кватаравалі ў Быхаве. Нявеста генерала Дзянікіна Ксенія нават прыносіла мужчынам гарэлку, хаця гэта было і забаронена.